বার্গহফ্‌গার্টেন! ছোট পাহাড়টার পাদদেশে ম্যাজেন্টা রঙের গোলাপ গুল্মে ভরে রয়েছে। মায়াবী কুয়াশায় মোড়া ‘হেন্ড্রিচ্’ উপত্যকার ফাঁক গলে উঁকি দিচ্ছে ঘনসবুজ গাছে ভরা শহর—লিনৎজ্‌। মসৃণ স্বর্গ-কাঁচ ঘষে ঝুলছে মনোহারী বগেন্‌ভিলা। তাঁর সামনে দাঁড়িয়ে নিজের অস্পষ্ট প্রতিচ্ছবিতে বেশ কিছু সময় ধরে যথার্থ এক্সপ্রেশন খোঁজার চেষ্টা করলেন তিনি। পাহাড়-চূড়ায় এই কাচমহলে ইভার সাথে প্রায়ই অবসর কাটাতে আসেন শর্ট-হাইটের অল্পবয়সী জার্মান চ্যান্সেলার। কিছুক্ষণ আগেই তাঁকে সুয়েজ খালসমেত গোটা ইংল্যান্ডটাই মার্বেল প্লেটে পরিবেশন করা হয়েছিল। বিশ্বমানচিত্রের আদলে তৈরী ফর্টি সেভেন্‌থ বার্থডে কেকে তাঁকে শ্রদ্ধার্ঘ্য জানিয়েছে মন্ত্রীসভা। কেকটা থেকে ইংল্যান্ডের অংশটিই প্রবল উচ্ছ্বাসে বেছে নেন ন্যাশনাল সোসালিস্ট। কিছু ক্রিম লেগে আছে এখনও বাটার ফ্লাই গোঁফে যা অনূর্ধ্ব দশ শিশুর সারল্য ফুটিয়ে তুলেছে তাঁর মুখে।